KOMISSION DIREKTIIVI 2000/10/EY,

annettu 1 päivänä maaliskuuta 2000,

tehoaineen (fluroksipyyrin) sisällyttämisestä kasvinsuojeluaineiden markkinoille saattamisesta annetun neuvoston direktiivin 91/414/EY liitteeseen I

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 1999/80/EY(2), ja erityisesti sen 6 artiklan 1 kohdan ja 8 artiklan 2 kohdan neljännen alakohdan,

sekä katsoo seuraavaa:

(1) Komission asetuksessa (ETY) N:o 3600/92(3), sellaisena kuin se on viimeksi muutettuna asetuksella (EY) N:o 1972/1999(4), säädetään direktiivin 91/414/ETY (jäljempänä "direktiivi") 8 artiklan 2 kohdassa tarkoitetun työohjelman, ensimmäisen vaiheen täytäntöönpanoa koskevista yksityiskohtaisista säännöistä. Mainitun asetuksen mukaisesti komission asetuksessa (EY) N:o 933/94(5), sellaisena kun se on viimeksi muutettuna asetuksella (EY) N:o 2230/95(6), vahvistetaan arvioitavien kasvinsuojeluaineiden tehoaineiden luettelo niiden sisällyttämiseksi mahdollisesti direktiivin liitteeseen I.

(2) Kyseiset tehoaineet olisi sisällytettävä mainittuun liitteeseen, jos voidaan olettaa, että niiden käytöllä ei ole haitallisia vaikutuksia ihmisten tai eläinten terveyteen tai pohjaveteen taikka kohtuuttomia haittavaikutuksia ympäristölle.

(3) Aine voidaan sisällyttää liitteeseen enintään kymmenen vuoden ajaksi.

(4) Direktiivin 8 artiklan 2 kohdan mukaan sen jälkeen, kun tehoaine on sisällytetty direktiivin liitteeseen I, jäsenvaltioiden on tarvittaessa myönnettävä, muutettava tai peruutettava tehoainetta sisältäviä kasvinsuojeluaineita koskevat luvat säädetyn määräajan kuluessa. Erityisesti direktiivin 4 artiklan 1 kohdassa ja 13 artiklan 1 kohdassa edellytetään, että kasvinsuojeluaineita koskevat luvat myönnetään ainoastaan tehoaineen liitteeseen I sisällyttämiseen liittyvien edellytysten ja direktiivin liitteessä VI säädettyjen yhdenmukaisten periaatteiden mukaisesti direktiivin 13 artiklassa säädetyt tietovaatimukset täyttävien asiakirjojen perusteella.

(5) Fluroksipyyrin osalta vaikutukset ihmisten terveyteen ja ympäristöön on arvioitu asetuksessa (ETY) N:o 3600/92 annettujen säännösten mukaisesti ilmoituksen tekijöiden ehdottamien tiettyjen käyttötarkoitusten osalta. Saksa, joka toimi asetuksen (EY) N:o 933/94 mukaisesti kertomuksen antavana jäsenvaltiona, jätti 27 päivänä syyskuuta 1996 kyseisen arviointikertomuksen komissiolle.

(6) Jäsenvaltiot ja komissio ovat tarkastaneet kertomuksen pysyvässä kasvinsuojelukomiteassa. Tarkastus on saatettu päätökseen 30 päivänä marraskuuta 1999 fluroksipyyriä koskevalla komission tarkastuskertomuksella. Ajoittain saattaa olla välttämätöntä saattaa kertomus ajan tasalle teknisen ja tieteellisen kehityksen huomioon ottamiseksi. Tällaisessa tapauksessa edellytykset, jotka koskevat fluroksipyyrin sisällyttämistä direktiivin 91/414/ETY liitteeseen I, on myös muutettava kyseisen direktiivin 6 artiklan 1 kohdan mukaisesti. Asiakirjat ja kertomuksesta saadut tiedot toimitettiin myös kasveja käsittelevään tiedekomiteaan lausuntoa varten.

(7) Tehdyistä arvioinneista on käynyt ilmi, että kyseistä tehoainetta sisältävien kasvinsuojeluaineiden voidaan yleisesti olettaa täyttävän direktiivin 5 artiklan 1 kohdan a ja b alakohdassa säädetyt edellytykset erityisesti tutkittujen käyttötarkoitusten osalta. Näin ollen on tarpeen sisällyttää kyseinen tehoaine liitteeseen I sen varmistamiseksi, että kaikissa jäsenvaltioissa fluroksipyyriä sisältäviä kasvinsuojeluaineita koskevien lupien myöntäminen, muuttaminen tai peruuttaminen voidaan järjestää direktiivissä säädetyllä tavalla ja ettei tämä toiminta enää lykkäänny.

(8) Kasveja käsittelevä tiedekomitea totesi lausunnossaan, että tiettyjen maaperässä ja vedessä esiintyvien fluroksipyyrin hajoamistuotteiden turvallisuus ympäristön kannalta on tarpeen vahvistaa lisätietojen avulla.

(9) Direktiivin 91/414/ETY 5 artiklan 5 kohdassa säädetään, että tehoaineen sisällyttämistä liitteeseen I voidaan tarkistaa milloin tahansa, jos on syytä epäillä, että sisällyttämisperusteita ei enää täytetä. Näin ollen komissio tarkastelee liitteeseen I sisällyttämistä uudelleen, jos tarkastuskertomuksen 7 kohdassa edellytettyjen lisäkokeiden tulokset osoittavat, että mahdollisia haittavaikutuksia on olemassa, tai edellytettyjä lisätuloksia ja tietoja ei ole toimitettu.

(10) Kohtuullinen määräaika on tarpeen ennen tehoaineen sisällyttämistä liitteeseen I, jotta jäsenvaltiot ja asianomaiset osapuolet voivat valmistautua sisällyttämisestä seuraaviin uusiin vaatimuksiin. Kohtuullinen määräaika on lisäksi tarpeen sisällyttämisen jälkeen, jotta jäsenvaltiot voivat panna direktiivin täytäntöön ja erityisesti tarvittaessa muuttaa olemassa olevia lupia tai peruuttaa ne tai myöntää uusia lupia direktiivin 91/414/ETY säännösten mukaisesti. Olisi säädettävä pidemmästä ajanjaksosta liitteessä III tarkoitetun jokaista kasvinsuojeluainetta koskevan täydellisen asiakirja-aineiston jättämistä ja arviointia varten direktiivin liitteessä VI säädettyjen yhdenmukaisten periaatteiden mukaisesti. Yhdenmukaisten periaatteiden perusteella tapahtuva kokonaisarviointi voidaan useita tehoaineita sisältävien kasvien osalta kuitenkin suorittaa vasta sitten, kun kaikki kyseessä olevat tehoaineet on sisällytetty direktiivin liitteeseen I.

(11) Tämän direktiivin täytäntöönpanoa varten vahvistetut määräajat eivät rajoita määräaikoja, jotka vahvistetaan muiden tehoaineiden sisällyttämiseksi direktiivin liitteeseen I.

(12) Tarkastuskertomus on välttämätön, jotta jäsenvaltiot voivat asianmukaisesti panna täytäntöön direktiivin liitteessä VI säädettyjen yhdenmukaisten periaatteiden monet osat, joissa viitataan niiden liitteen II mukaisten tietojen arviointiin, jotka on toimitettu tehoaineen sisällyttämiseksi direktiivin liitteeseen I.

(13) Tässä direktiivissä säädetyt toimenpiteet ovat pysyvän kasvinsuojelukomitean lausunnon mukaiset,

ON ANTANUT TÄMÄN DIREKTIIVIN:

1 artikla

Sisällytetään tehoaine fluroksipyyri direktiivin 91/414/ETY liitteeseen I tämän direktiivin liitteen mukaisesti.

2 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä kesäkuuta 2001. Erityisesti jäsenvaltioiden on direktiivin 91/414/ETY mukaisesti tarvittaessa muutettava tai peruutettava fluroksipyyriä tehoaineenaan sisältäviä kasvinsuojeluaineita koskevat voimassa olevat luvat tämän määräajan kuluessa.

2. Edellä 1 kohdassa vahvistettua määräaikaa direktiivin 91/414/ETY liitteessä VI säädettyjen yhdenmukaisten periaatteiden mukaisesti tapahtuvalle, kyseisen direktiivin liitteessä III olevat edellytykset täyttävien asiakirjojen arvioinnille ja niitä koskevan päätöksen tekemiselle jatketaan kuitenkin seuraavasti:

- ainoastaan fluroksipyyriä sisältävien kasvinsuojeluaineiden osalta neljäksi vuodeksi tämän direktiivin voimaantulosta,

- fluroksipyyriä ja muita direktiivin 91/414/ETY liitteeseen I kuuluvia tehoaineita sisältävien kasvinsuojeluaineiden osalta neljäksi vuodeksi sen direktiivin voimaantulosta, jolla viimeinen näistä aineista sisällytetään liitteeseen I.

3. Jäsenvaltioiden edellä 1 kohdan mukaisesti antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.

3 artikla

Jäsenvaltioiden on ilmoitettava komissiolle, jos tarkastuskertomuksen 7 kohdassa edellytettyjen lisäkokeiden tuloksia ja tietoja ei ole toimitettu 1 päivään joulukuuta 2000 mennessä.

4 artikla

Tämä direktiivi tulee voimaan 1 päivänä joulukuuta 2000.

5 artikla

Tämä direktiivi on osoitettu kaikille jäsenvaltioille.

Tehty Brysselissä 1 päivänä maaliskuuta 2000.

Komission puolesta

David BYRNE

Komission jäsen

(1) EYVL L 230, 19.8.1991, s. 1.

(2) EYVL L 210, 10.8.1999, s. 13.

(3) EYVL L 366, 15.12.1992, s. 10.

(4) EYVL L 244, 16.9.1999, s. 41.

(5) EYVL L 107, 28.4.1994, s. 8.

(6) EYVL L 225, 22.9.1995, s. 1.

LIITE

FLUROKSIPYYRI

1 Tunnistus:

Nimi: fluroksipyyri

IUPAC-nimi: 4-amino-3,5-dikloori-6-fluori-2-pyridyylioksietikkahappo

2 Erityisehdot, joiden on täytyttävä:

2.1 Tehoaineen, sellaisena kuin se on valmistettuna, puhtauden on oltava vähintään 950 g/kg.

2.2 Lupa voidaan myöntää ainoastaan rikkakasvien torjunta-aineena käyttöä varten.

2.3 Liitteessä VI vahvistettujen yhdenmukaisten periaatteiden täytäntöönpanemiseksi on otettava huomioon pysyvän kasvinsuojelukomitean 30 päivänä marraskuuta 1999 päätökseen saattaman komission fluroksipyyriä koskevan tarkastuskertomuksen loppupäätelmät ja erityisesti sen lisäykset I ja II. Tässä yleisarvioinnissa jäsenvaltioiden on

- otettava huomioon tarkastuskertomuksen 7 kohdassa edellytetyt lisätiedot,

- kiinnitettävä erityistä huomiota tehoaineen vaikutuksiin pohjaveteen,

- kiinnitettävä erityistä huomiota tehoaineen vaikutuksiin vesieliöihin ja varmistettava, että lupaedellytyksiin sisältyy tarvittaessa riskinhallintatoimenpiteitä.

3 Liitteeseen sisällyttämisen päättymispäivä on 30 päivä marraskuuta 2010.